Flimkien mar-Rapport annwali dwar l-Istat tal-Unjoni tal-Enerġija, il-Kummissjoni llum adottat tliet rapporti dwar il-progress tal-politiki tal-UE favur il-klima fl-2020: ir-Rapport ta' Progress tal-UE dwar l-Azzjoni Klimatika, ir-Rapport dwar is-Suq tal-Karbonju u r-Rapport dwar il-Kwalità tal-Karburanti. Ir-Rapport ta' Progress tal-UE dwar l-Azzjoni Klimatika juri li meta mqabbel mal-2019, l-emissjonijiet tal-gassijiet serra tal-EU27 naqsu bi kważi 10 % fl-2020, Dan hu tnaqqis bla preċedent fl-emissjonijiet li ġie kkawżat mill-pandemija tal-COVID-19, li wassal għal tnaqqis kumplessiv fl-emissjonijiet għal 31 % meta mqabbel mas-sena ta' referenza għall-miri fit-tul b'rabta mal-klima: l-1990. Dan ifisser li l-UE qabżet il-mira tagħha li tnaqqas l-emissjonijiet b'20 % sal-2020, skont il-Protokoll ta' Kjoto tal-UNFCCC, meta mqabbel mal-1990. Huwa ċar li d-data ta' din is-sena hija ta' natura speċjali minħabba t-tnaqqis fir-ritmu ekonomiku dinji, u s-sena d-dieħla jkun possibbli li ssir analiżi aħjar tat-trajettorja fit-tul. Meta mqabbel mal-2019, l-emissjonijiet fis-setturi koperti mis-Sistema tal-UE għall-Iskambju tal-Emissjonijiet (EU ETS) naqsu drastikament fl-2020, bi 11.4 % mill-ġenerazzjoni tal-enerġija u l-parti l-kbira tal-produzzjoni industrijali, u bi 63.5 % mill-avjazzjoni. L-emissjonijiet li ma jaqgħux taħt l-ETS, bħalma huma dawk mill-industrija, mit-trasport, mill-bini, mill-agrikoltura u mill-iskart, naqsu b'6 %. Sa mill-introduzzjoni tal-EU ETS fl-2005, l-emissjonijiet tnaqqsu b'madwar 43 %, u qabżu l-kontribuzzjoni ta' 21 % stabbilita fil-leġiżlazzjoni tal-EU ETS. Fis-setturi li bħalissa mhumiex koperti mill-EU ETS, l-emissjonijiet kienu 16 % inqas milli fl-2005, u qabżu l-mira stabbilita mid-Deċiżjoni dwar il-Kondiviżjoni tal-Isforzi. Madankollu, l-emissjonijiet mit-trasport u mill-agrikoltura x'aktarx li mhumiex se jonqsu sostanzjalment mingħajr ma jittieħdu miżuri addizzjonali, peress li fil-biċċa l-kbira ma nbidlux mill-2005 'l hawn, ħlief it-tnaqqis fl-emissjonijiet mit-trasport fl-2020 minħabba l-pandemija tal-COVID-19. Barra minn hekk, l-assorbimenti netti mill-użu tal-art, mit-tibdil fl-użu tal-art u mill-forestrija wrew tendenza inkwetanti ta' tnaqqis matul dawn l-aħħar għaxar snin, minħabba s-sitwazzjoni fl-ekosistemi tal-foresti, fosthom is-sehem li qed jiżdied ta' foresti li jilħqu l-maturità, u minħabba żieda fid-disturbi naturali, żieda fid-domanda għall-injam, u tnaqqis fir-rati ta' afforestazzjoni. Skont ir-Rapport dwar il-Kwalità tal-Karburanti, tenħtieġ aktar azzjoni biex tintlaħaq il-mira stabbilita fid-Direttiva dwar il-Kwalità tal-Karburanti, tat-tnaqqis tal-intensità tal-gassijiet serra (GHG) tal-karburanti tat-trasport b'mill-inqas 6 % sal-2020 meta mqabbel mal-2010. Ir-rapport stabbilixxa li l-intensità medja tal-gassijiet b'effett ta' serra tal-karburanti fl-2019 naqset b'4.3 % meta mqabbel mal-2010. Il-progress minn sena għal sena li nkiseb meta mqabbel mal-2018 kien limitat għal tnaqqis ta' 0.6 punti perċentwali. Il-progress ivarja ħafna minn Stat Membru għal ieħor, u kważi kollha għandhom bżonn jaġixxu malajr biex jilħqu l-mira għall-2020. Ir-Rapport dwar is-Suq tal-Karbonju juri li l-EU ETS għadha robusta, minkejja t-tnaqqis fir-ritmu ekonomiku kkawżat mill-pandemija. Wara tnaqqis inizjali, il-prezzijiet tal-karbonju reġgħu żdiedu, u l-konformità fiċ-ċiklu tal-2020 baqgħet għolja b'mod konsistenti. Ir-regoli tas-suq finanzjarju huma salvagwardja importanti tal-integrità u tat-trasparenza tas-suq tal-karbonju tal-UE u s'issa l-qafas stabbilit ħadem tajjeb. Sa mill-2018, il-prezz tal-kwoti tal-EU ETS żdied, u dan wassal għal żieda fid-dħul minn €3.2 biljun fl-2013 għal €14.4 biljun fl-2020 mill-irkantar. Dan kollu jmur għand l-Istati Membri. Fl-2020, 76 % ta' dan id-dħul intuża, jew kien ippjanat li jintuża, għall-għanijiet b'rabta mal-klima u l-enerġija. Barra minn hekk, l-UE qed tiffinanzja għadd dejjem jikber ta' proġetti klimatiċi bis-saħħa tal-monetizzazzjoni tal-kwoti tal-emissjonijiet permezz tal-Programm NER 300, tal-Fond għall-Innovazzjoni u tal-Fond għall-Modernizzazzjoni. Biex jintlaħaq l-għan għall-2030 li l-emissjonijiet netti jitnaqqsu b'mill-inqas 55 % u biex tinkiseb in-newtralità klimatika sal-2050 jenħtieġu aktar sforzi. Both targets are now legally binding under the European Climate Law. Sabiex jiġi żgurat li l-qafas ta' politika tal-UE jkun addattat għall-mira klimatika l-ġdida għall-2030, f'Lulju tal-2021 il-Kummissjoni ppreżentat l-aktar pakkett komprensiv ta' leġiżlazzjoni dwar il-klima u l-enerġija li qatt ipproponiet. Biex taddatta għall-impatti inevitabbli tat-tibdil fil-klima u ssir soċjetà reżiljenti għall-klima sal-2050, l-UE adottat ukoll strateġija ġdida dwar l-addattament għat-tibdil fil-klima u ppreżentat il-Komunikazzjoni tagħha dwar l-Addattament lill-UNFCCC. Barra minn hekk, NextGenerationEU, il-pjan ta' rkupru tal-UE ta' €800 biljun, se jipprovdi appoġġ sinifikanti għall-proġetti tal-Istati Membri b'rabta mal-klima. Kuntest Dawn it-tliet rapporti huma ppubblikati flimkien mar-Rapport dwar l-Istat tal-Unjoni tal-Enerġija, mal-informazzjoni dwar is-sussidji tal-enerġija u mar-rapport dwar il-kompetittività tat-teknoloġiji tal-enerġija nadifa: Għal Aktar tagħrif Mistoqsijiet u tweġibiet dwar is-sitt Rapport dwar l-Istat tal-Unjoni tal-Enerġija Stqarrija għall-istampa dwar l-Istat tal-Unjoni tal-Enerġija Ir-Rapport ta' Progress tal-UE dwar l-Azzjoni Klimatika Ir-Rapport dwar is-Suq tal-Karbonju Ir-Rapport dwar il-Kwalità tal-Karburanti Ir-Rapport dwar l-Istat tal-Unjoni tal-Enerġija Is-Sit Web dwar l-Istat tal-Unjoni tal-Enerġija Inwettqu l-Patt Ekoloġiku Ewropew